Diari Oficial de la Generalitat Valenciana


Sumari del DOGV 3699, del 01-03-2000 (2000/1556)

ORDRE de 22 de febrer de 2000, de la Conselleria d'Agricultura, Pesca i Alimentació, per la qual es convoquen determinades línies d'ajuda gestionades per la Direcció General de Producció Agrària per a l'exercici 2000 i es modifiquen aspectes d'algunes ordres.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3699

Data del DOGV
:   01-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1556


Data del document
:   22-02-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura

ORDRE de 22 de febrer de 2000, de la Conselleria d'Agricultura, Pesca i Alimentació, per la qual es convoquen determinades línies d'ajuda gestionades per la Direcció General de Producció Agrària per a l'exercici 2000 i es modifiquen aspectes d'algunes ordres. [2000/M1556]
  
L'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, exigeix que en les bases reguladores de la concessió de subvencions s'indiquen la línia o línies de subvencions que les financen i l'import global màxim que s'hi destina. Aquestes qüestions depenen de la llei anual de pressupostos, a hores d'ara la Llei 10/1999, de 30 de desembre, de la Generalitat Valenciana, de Pressupostos per a l'Exercici 2000.
  
Per això, vista la proposta del director general de Producció Agrària, en l'exercici de les funcions que tinc atribuïdes,
  
ORDENE
  
Article 1
  
Es convoquen les ajudes establides per a 2000 en les línies de subvencions regulades en les disposicions de la Conselleria d'Agricultura, Pesca i Alimentació indicades en aquest article i gestionades per la Direcció General de Producció Agrària. El termini de presentació de sol·licituds finalitzarà en la data que s'estableix per a cada una d'elles.
  
Les subvencions regulades en les disposicions de la Conselleria d'Agricultura, Pesca i Alimentació indicades en aquest article i gestionades per la Direcció General de Producció Agrària es concediran en l'exercici 2000 a càrrec de les línies de subvenció i pels imports globals màxims que es determinen, d'acord amb la Llei 10/1999, de 30 de desembre, de Pressupostos de la Generalitat Valenciana per a l'Exercici 2000.
  
Programa 714.20, Ordenació i Millora de les Produccions Agràries
  
Línia 401/000/00
  
- Ordre de 13 d'abril de 1992, de la Conselleria d'Agricultura i Pesca, que regula la concessió d'ajudes a l'organització de cursos, congressos i cicles de conferències d'interés general per al sector agrari de la Comunitat Valenciana (DOGV núm. 1.784, de 18.05.1992).
  
Data límit de presentació de sol·licituds: 30 de setembre de 2000.
  
Import global màxim: 82.275.349 de pessetes (60.101,21 euros).
  
Línia 402/000/00
  
- Ordre de 26 de març de 1991, de la Conselleria d'Agricultura i Pesca, per la qual es regula la concessió d'ajudes als agricultors per al foment de la utilització de compost (DOGV núm. 1.524, de 18 d'abril de 1991).
  
Data límit de presentació de sol·licituds: 31 de maig de 2000.
  
Import global màxim: 16.690.106 pessetes (272.012,07 euros).
  
Línia 403/000/00
  
- Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries compreses en els plans anuals d'assegurances agràries combinades (DOGV núm. 3.403, de 30 de desembre de 1998), modificada per l'Ordre de 18 de novembre de 1999 (DOGV núm. 3.635, de 29.12.1999).
  
Import global màxim: 5.946.470.799 de pessetes (56.736.414,14 euros).
  
- Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries en els sectors apícola i cunícola de la Comunitat Valenciana.
  
Import global màxim: 7.000.000 de pessetes (42.070,85 euros).
  
Línia 701/000/00
  
- Ordre de 20 de juliol de 1998, de la Conselleria d'Agricultura, Pesca i Alimentació, sobre ajudes al sanejament de plantacions de cítrics afectades pel virus de la tristesa (DOGV núm. 3.297, de 30 de juliol de 1998).
  
Import global màxim: 745.059.858 de pessetes (4.880.218,29 euros).
  
- Ordre de 15 de setembre de 1994, de la Conselleria d'Agricultura, Pesca i Alimentació, d'ajudes a la reposició de plantes de cítrics en explotacions afectades per les inundacions de 1982 en determinats municipis (DOGV núm. 2.365, de 13 d'octubre de 1994).
  
Data límit de presentació de sol·licituds: 30 de juny de 2000.
  
Import global màxim: 300.000 pessetes (1.803,04 euros).
  
Línia 702/000/00
  
- Ordre de 19 de febrer de 1993, del Ministeri d'Agricultura, Pesca i Alimentació, sobre mesures d'estímul i suport per a la promoció de noves tecnologies en maquinària i equips agraris (BOE núm. 52, de 2 de març de 1993).
  
- Ordre de 13 de juliol de 1993, de la Conselleria d'Agricultura i Pesca, per a l'aplicació en la Comunitat Valenciana, de l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris (DOGV núm. 2.092, de 30 d'agost de 1993).
  
Data límit de presentació de sol·licituds: 30 de setembre de 2000.
  
Import global màxim: 23.840.874 pessetes (256.704,29 euros).
  
Article 2
  
La justificació de la realització de la conducta, activitat o inversió que es finance amb alguna de les subvencions a què es refereix aquesta ordre es realitzarà mitjançant la presentació dels corresponents certificats i en la forma que s'establisca en les bases reguladores de l'ajuda pública de què es tracte.
  
El termini de presentació dels documents que acrediten la realització de la conducta, activitat o inversió subvencionada finalitzarà en l'exercici pressupostari per al qual, en cada cas, s'haja concedit l'ajuda pública d'acord amb les bases reguladores. En el supòsit de subvencions plurianuals, es justificarà en cada any o exercici pressupostari per l'import o anualitat corresponent.
  
No obstant l'anterior, per a qualsevol de les ajudes previstes en aquesta ordre, l'execució de les inversions podrà iniciar-se amb posterioritat a la data de formalització de la sol·licitud, sempre que es faça constar, segons certificat del tècnic competent per a la instrucció de les ajudes, que les inversions s'han iniciat amb posterioritat a la formalització de la sol·licitud. Aquest certificat no suposarà cap compromís per part de la Conselleria d'Agricultura, Pesca i Alimentació en el cas que la resolució no siga favorable perquè el sol·licitant no complisca els requisits o condicions o que, en aplicar el prorrateig en els casos en què estiga previst en les corresponents bases reguladores, part de la inversió no siga atesa.
  
Article 3
  
Les ajudes regulades en aquesta ordre es tramitaran, pel que fa al termini de presentació de sol·licituds, per les dates indicades.
  
Transcorreguts sis mesos des de la finalització del termini hàbil de presentació de sol·licituds de les ajudes sense que haguera recaigut resolució expressa, s'entendran desestimades.
  
Les sol·licituds presentades finalitzat el termini establit en aquesta convocatòria, s'incorporaran a la següent, amb la petició prèvia de l'interessat, sempre que les inversions s'inicien amb posterioritat a la data de formalització de la sol·licitud i sobre les quals hi haja un certificat d'un tècnic competent per a la instrucció de les ajudes en el qual es faça constar aquesta circumstància (la no-iniciació de les inversions en la data indicada). Aquest certificat no suposarà cap compromís per part de la Conselleria d'Agricultura, Pesca i Alimentació en cas que no es convoquen les ajudes en l'exercici següent, en cas que la resolució no siga favorable perquè el sol·licitant no compleix tots els requisits o condicions, o si, en aplicar el prorrateig, en els casos en què estiga previst en les corresponents bases reguladores, part de la inversió no siga atesa. No obstant això, el sol·licitant haurà de reiterar la seua sol·licitud en el termini hàbil establit en la convocatòria de l'exercici següent, amb l'actualització de la documentació corresponent.
  
Article 4
  
Els beneficiaris de les ajudes hauran de justificar el compliment de les obligacions tributàries i front a la Seguretat Social, en el moment de presentació de sol·licituds, de conformitat amb l'Ordre de 30 de maig de 1996, de la Conselleria d'Economia i Hisenda, i la Resolució de 8 de juliol de 1998, de la Conselleria d'Economia i Hisenda i Administració Pública, per la qual es fa pública la relació de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda.
  
Article 5
  
Es modifica l'Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen les subvencions d'assegurances agràries combinades (DOGV núm. 2.785, de 30 de desembre de 1998) en els termes següents:
  
L'article 4 es modifica en els punts següents:
  
S'afegeix al punt 1 de l'apartat d) un nou guió
  
«Arròs de València (termes municipals de Pego, Almenara, Castelló de la Plana, Albal, Albalat de la Ribera, l'Alcúdia, Alfafar, Algemesí, Alginet, Almàssera, Almussafes, l'Alqueria de la Comtessa, Benifaió, Beniparrell, Catarroja, Corbera, Cullera, Fortaleny, Llaurí, Massamagrell, Massanassa, Oliva, Polinyà de Xúquer, la Pobla de Farnals, Puçol, Riola, Sagunt, Sedaví, Silla, Sollana, Sueca, Tavernes de la Valldigna, València i Favara).»
  
El punt 2 queda redactat de la manera següent:
  
«Per a les línies d'assegurança de bestiar boví i oví/cabrum contractades en l'any del pla anual vigent i per a les línies de bestiar boví contractades en l'any següent al pla anual corresponent, el percentatge de subvenció de la Conselleria sobre el total d'ENESA serà del 50%.»
  
El punt 3 queda redactat de la manera següent:
  
«Els assegurats en aquelles produccions emparades pel Comité d'Agricultura Ecològica de la Comunitat Valenciana, a més de les subvencions que pertocaren entre les indicades en els punts 1 i 2 d'aquest article, tindran una subvenció addicional del 10% sobre la concedida per ENESA. Aquesta subvenció no es descomptarà en el moment de formalitzar la pòlissa de l'assegurança sinó que se sol·licitarà a part a la Conselleria d'Agricultura, Pesca i Alimentació d'acord amb el que es disposa en l'article 8 i amb el que reglamentàriament s'establisca.»
  
El punt 2 de l'article 8 quedarà redactat de la manera següent:
  
«La subvenció a què es refereix el punt 3 de l'article 4 serà sol·licitada pel Comité d'Agricultura Ecològica de la Comunitat Valenciana en nom dels seus associats que li hagen manifestat la seua voluntat d'accedir a aquesta ajuda i li hagen facilitat còpia de les pòlisses d'assegurances subscrites on consten les parcel·les inscrites en el comité mencionat, circumstància que haurà de ser comprovada i certificada pel mateix comité, el qual haurà de liquidar la subvenció als seus associats en el termini màxim de 30 dies naturals, comptadors a partir de l'endemà de la data valor del pagament de la subvenció, i presentarà davant la Conselleria d'Agricultura, Pesca i Alimentació els justificants bancaris corresponents.»
  
Disposició final
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 22 de febrer de 2000
  
La consellera d'Agricultura, Pesca i Alimentació,